作者:權德輿
標題:拜昭陵過鹹陽墅
內容:季子乏二頃，揚雄才一廛。伊予此南畝，數已逾前賢。頃歲辱明命，銘勳鏤貞堅。遂茲操書致，內顧增缺然。乃葺場圃事，迨今三四年。適因昭陵拜，得抵鹹陽田。田夫競致辭，鄉耋爭來前。村盤既羅列，雞黍皆珍鮮。古稱祿代耕，人以食為天。自慚廩給厚，諒使井稅先。塗塗溝塍霧，漠漠桑柘煙。荒蹊沒古木，精舍臨秋泉。池籠豈所安，樵牧乃所便。終當解纓絡，田裡諧因緣。